ልክዕ ከምቲ፡ ኣብ መረባ ፌስቡካቶም ብዘንፀባርቕዎም እምነታትን ብዘልዕልዎም ሓሳባትን ደገፍትን ሰዓብትን ከምዘለውዎም፡ ካብ ዝተፈላለዩ ኣካላት ቀሊል ዘይበሃል ፅዕንቶ እውን የጋጥሞም እዩ። ኣብ ማሕበራዊ ሚድያ መትከል ምሓዝ ስሕተት ኣይኮነን ዝብል ዳንኤል፡ ''ብዋናነት ግና ጥረ ሓቅን ውልቀ ርእይቶን ክተሓዋወሱ የብሎምን'' ይብል ዳንኤል ብርሃነ። ስለዝኾነ ድማ ኮነ ተብሂሉ ድምፂ ንከይረኽቡ ንዝግበሩ ወገናትን ዛዕባታትን ኮነ ኢሉ ሽፋን ብምሃብ፡ ነገራት ሚዛን ክሕዙ ከምዝገብር ዳንኤል ይዛረብ። ''ኣብዚ ሕዚ እዋን ዋላ እኳ ብመንግስቲ ዕላዊ ዝኾነ እንተዘይኾነ፡ መንግስታዊ ድጋፍ ዘለዎም ዝመስሉ ዝተወደቡ ምፍርራሓት፣ ፀርፍታትን ኣለዉ። መንግስታዊ ድጋፍ ዘለዎም መጥቃዕትን ብሄር ተኮር ጉዳያትን ንርእይ ኣለና'' ብምባል ኣንፃሩ ዝግበሩ ወፍርታት ከምዘለዉ ገሊፁልና። ነዞም ካብ መንግስቲ ኣካላት ዝመስሉ ምፍርራሓት ግና፡ እዚ ተግባር ንዓና ወይ ንውድብና ኣይውክልን ከምዝብልዎ ዳንኤል ይገልፅ። ምንጪ ስእሊ, DANIEL BERHANE መግለጺ ስእሊ, በዓል ሞያ ሕጊ፣ ወናኒ ሆርን ኣፌይርስ'ን ኣማኻሪ ፕሮጀክታትን ዳንኤል ብርሃነ "ሓሳብ ክፍራሕ የብሉን፡ ንሓሳብ ብሓሳብ ክትቃለሶ ይግባእ። ሓሳብ እንትፍራሕን እንትዕፈንን ሓደገኛ እዩ" ዝብል መንእሰይ ኣሉላ ሰሎሞን ድማ፡ ኣብ ማሕበራዊ ሚድያ ብሽም ዝርከብ ነፃነት ንውልቀሰባት ምንሻውን ምፅራፍን ግና ግቡእ ኣይኮነን ዝብል እምነት ኣለዎ። '' ኣብ ማሕበራዊ ሚድያ ካባይ ዝተፈለየ ሓሳብ ዘለዎም ሰባት ሓሳቦም ንክገልፁ የበረታትዖም እየ። ሓደ ሓሳብ ጌጋ እዩ ኢለ እንተኣሚነ፡ ብምክብባር ብዝሐሸ ሓሳብ ክቃለሶ ኣለኒ እብል። ሰብ ካብ ፀሪፉኒ፡ ብሓሳብ ክምጉተኒ ዝኽእል ሰብ እየ ቦታ ዝህቦ፡ እቲ ምንታይሲ ንከንብብን ንዓርሰይ ከዕብን ስለዝገብረኒ። ነቲ ዝጎደለኒ ነገር ተረዲአ፡ ዝበለፀ ንክሰርሕ ስለዘተባብዐኒ'' ይብል ኣሉላ። ኣንፃር ህዝቢ ትግራይን ዝግበሩ ጎስጓሳትን ከም ውልቅኡ ከምዝወስዶ ዝዛረብ ኣሉላ፡ እዚ ኣካይዳ ከም ሃገር ስለዘየናብረና፡ ተጠቀምቲ ካብ ስርዓትን ሕግን ብተወሳኺ፡ ብሕልና ምግዛእ ከምዘድሊ ገሊፁልና። ዘፅኣት ድማ፡ ዋላ እኳ ኣብዚ ሕዚ እዋን ደሓን ዝበሃል ተርእዮታት እንተሃለወ፡ ቅድሚ ሕዚ ኣብ ማሕበራዊ ሚድያ ብዝነበሮ ንጥፈት ምፍርራሓት ይበፅሖ ከምዝነበረ እዩ ዝዝክር። ''ተምሃሪ ዩኒቨርሲቲ ኮይነ፡ ክሳብ ካብ ትምህርቲ ንምብራር ዝፈተኑ ሰባት ነይሮም። እዚ ግና ሓሳበይ ካብ ምግላፅ ኣይዓገተንን። ቀፂሉ እውን ኣንፃረይ ብዝነበሩ ኣካላት ብዝተገበረ ወፍሪ ሰለስተ ናይ ፌስቡክ ኣካውንታተይ ተዓፅዮምኒ ነይሮም'' ብምባል ቁሩብ ምምሕያሻት ዋላ እኳ እንተሃለዉ ሕዚ እውን ዘሎ ነፃነት ድሩት ከምዝኾነ ይገልፅ። '' ብዛዕባ ትግራይን ተጋሩን ክሰምዑ ዘይደልዩ፤ ህወሓትን ህዝቢ ትግራይን ሓደ እዮም ዝብል ኣተሓሳስባ ዘለዎም ሓይልታት እዮም ኣብ ልዕለይ ወፊሮም'' ብምባል ነቲ ኩነታት የብርህ ዘፅኣት፡ እቲ ሳልሳይ ኣካውንቱ ብናይ ካልኦት ሓገዝ መሊሱ ከምዝረኸቦን ኣብ ልዕሊኡ ዝተገበረ ከበድቲ ምፍርራሓት ከምዘይኾለፎን ይዛረብ። መሓሪ ዮውሃንስ እውን፡ ካብ 2005 ዓ.ም ጀሚሩ ብዝገብሮ ዝነበረ ንጥፈት ብሽም ሕጋዊ መቕፃዕቲ መሃያ ክሳብ ምቕፃዕ ዝበፅሕ ፖለቲካዊ ስጉምትታት ተወሲድዎ ከምዝነበረን ይዛረብ። እዚ ጥራሕ ኣይኮነን ኣባል ውድብ ህወሓት ኣብ ዝነበረሉ እዋን፡ ብሰንኪ ኣብ ፌስቡክ ዝፅሕፎም ዛዕባታት 'ፀረ ህዝብን ፀላእን' ዝብሉ መፀለምታታት ይበፅሕዎ ከምዝነበሩ ሓቢሩልና። '' ኣነ ኣብ ፌስቡክ መንነተይ ገሊፀ ስለዝፅሕፍ፡ ክንቀትለካ ኢና ዝብሉ መፈራርሒ መልእኽትታት ይስደዱለይ ነይሮም'' ዝብል መሓሪ ዮውሃንስ፡ ኣካላዊ መጥቃዕቲ ግና ኣብኡ ተፈፂሙ ከምዘይፈልጥ ይዛረብ። ምንጪ ስእሊ, MAHARI YOHANS መግለጺ ስእሊ, መሓሪ ዮውሃንስ ኣብ ፌስቡክ ብዙሕ ክትዕ ዝፈጠረ ፖስት ተሳትፎ ማሕበራዊ ሚድያ ብኸመይ ጀሚሮም?
